ቢሮው የምርመራ አቅሙን ለማሳደግ እየሰራ መሆኑን አስታወቀ
አዲስ አበባ፡- የጋምቤላ ክልል ጤና ቢሮ በቀን የሚያደርገውን የኮሮና ቫይረስ ምርመራ አቅም ለማሳደግ እየሰራ መሆኑን አስታወቀ። 
የክልሉ ጤና ቢሮ የሕዝብ ግንኙነትና ኮሚዩኒኬሽን ጉዳይ ኃላፊ አቶ ወንድምአገኘው በላይነህ በተለይ ለአዲስ ዘመን እንደገለፁት፤ የክልሉ ኅብረተሰብ ጤና ላቦራቶሪ የኤች አይቪ ኤድስ ምርመራ ሲያደርግበት የነበረውን ማሽን በቅርቡ አዲስ ሶፍትዌር በማስጫንና በማደራጀት ለኮሮና ቫይረስ ምርመራ እንዲውል አድርጓል። 
በኮሮና ቫይረስ ተጠርጥረው በለይቶ ማቆያ ላይ ያሉ ሰዎች ቁጥር አነስተኛ መሆኑን ተናግረው፣ በሆስፒታሎች፣ ጤና ጣቢያዎችና ተጋላጭ ናቸው ተብለው በሚታሰቡ የኅብረተሰብ ክፍሎች አካባቢ የሚደረገው ምርመራም ክፍተት እንዳለበት አስታውቀዋል። በዚህ የተነሳም የታሰበውን ቁጥር ያህል ሰው መመርመር እንዳልተቻለ ገልጸዋል። 
ቫይረሱን ከመመርመር አኳያ የነበሩ ክፍተቶችን ከግምት ውስጥ በማስገባት የክልሉ ኅብረተሰብ ጤና ላቦራቶሪ የምርመራ አቅሙን በቀን እስከ 180 ለማድረስ እየሰራ እንደሚገኝ ጠቁመዋል። በሆስፒታሎች፣ ጤና ተቋማትና ተጋላጭ የሆኑ የኅብረተሰብ ክፍሎችን በመለየት ምርመራ እንዲደረግ አቅጣጫ መቀመጡንም ኃላፊው ጠቅሰዋል። 
እንደ ኃላፊው ገለጻ፤ የጤና ኤክስቴንሽን ባለሞያዎች እቤት ለቤት በሚያደርጉት ጉብኝት የኮሮና ቫይረስ አለባቸው ብለው የሚጠረጥሯቸውን ሰዎች ናሙና በመውሰድና ናሙናቸው እንዲመረመር በማድረግ ማሽኑ በቀን መስራት በሚችለው አቅም ልክ እንዲሰራ ለማድረግ እንቅስቃሴ እየተደረገ ነው። በስደተኞች መጠለያ ካምፖችም ምርመራው እንዲካሄድ ተወስኗል።
በድንበር አካባቢዎች ላይ ቫይረሱን ለመከላከል እየተደረገ ያለው ቁጥጥርም ክፍተት እንደነበረበት ኃላፊው ተናግረው፣በዋናዎቹ የድንበር መግቢያዎች በኩል ወደ ሀገር ውስጥ የሚገቡ ሰዎች ባይኖሩም ሕጋዊ ባልሆነ መንገድ በተወሰኑ መግቢያ በሮች ላይ ወደ ሀገር ውስጥ የሚገቡ ስደተኞች እንዳሉ ጠቅሰዋል። 
እንደ እሳቸው ገለጻ፤ በአስቸኳይ ጊዜ አዋጁ መሠረት ስደተኞችን መቀበል የማይቻል ቢሆንም፣ ከሰላም ሚኒስቴርና አጠቃላይ ከክልሉ አመራሮች ጋር በተደረገ ውይይት የገቡትን ስደተኞች በስደተኞችና ከስደት ተመላሾች ጉዳይ አማካኝነት ለጊዜው በመቀበል በስደተኞች ካምፕ እንዲቆዩ ተደርጓል። 
በቀጣይ ከመከላከያ ሠራዊት፣ ፌዴራል ፖሊስና በክልሉ ከሚገኙ ሚሊሻዎች ጋር በመተባበር በድንበር ላይ ያሉ በሮች ዝግ እንዲሆኑና ማንኛውም የውጭ ሀገር ዜጋ ወደ ክልሉ እንዳይገባ የተጠናከሩ ሥራዎችን ለመስራት መታሰቡን ገልጸዋል።
ይህ መረጃ እስከተጠናከረበት ትናንት ድረስ በጋምቤላ ክልል እስካሁን ድረስ በለይቶ ማቆያ ማዕከል ውስጥ 49 ሰዎች እንዳሉ ከክልሉ ጤና ቢሮ የተገኙ መረጃዎች የሚያሳዩ ሲሆን፣ በቫይረሱ በአጠቃላይ 68 የሚሆኑ ሰዎች መያዛቸው ሲረጋገጥ አንድም የሞተ ሰው እንደሌለ ታውቋል።
አዲስ ዘመን ሰኔ 2/2012አስናቀ ፀጋዬ